Hoender se groot eier toe 'n trippeldoor | Netwerk24
Deur Jani Gerber 20 Februarie 2020 16:35
Oupa Arrie Kruger by Hoender. Hy het Donderdagoggend haar groot trippeldoor-eier vir ontbyt gekry. Foto: Verskaf
Dit gaan goed met Hoender, die Vrystaatse hen wat die groot eier van 120 g gelê het. En intussen blyk dit dié eier was 'n trippeldoor met drie eiergele binne-in.
Ruben Arnold Kruger (26), 'n hoenderboer van Brandfort, is doodtevrede met die reaksie wat die berig oor dié groot eier ontlok het.
"My hele familie het my gekontak. Hulle het daarvan gepraat oor die radio en ek was in Volksblad, Beeld en Die Burger."
Sy ouma Susan Kruger vertel dat mense van oor die land heen gebel het omdat hulle so beïndruk met Hoender en haar eier is.
"Maar niemand weet eintlik waar Brandfort is nie," sê sy laggend.
Hoender, die jaar oue Lohmann-Brownhen, het Dinsdag die groot eier gelê wat die land laat gons het.
En die eier het ook vir die Krugers geluk gebring.
Ruben Arnold se oupa Arrie Kruger, wat sedert Sondag in die Mediclinic Bloemfontein gelê het, is intussen ontslaan en sterk by die huis aan.
Die Krugers het gedink dit sal 'n goeie idee wees om Hoender se groot eier Donderdagoggend vir oupa Arrie vir ontbyt gaar te maak.
Die eier het drie eiergele binne-in gehad en die familie was hoog in hul skik met hierdie "trippeldoor".